คาดหั่นดอกสกัดเงินนอก
&nbsp;
30 ม.ค. 2556

บลจ.ฟินันซ่าชูกองตราสารหนี้หนีหุ้นแพงนักลงทุนกลัวเสี่ยง
บลจ.ฟินันซ่ามองเงินนอกไหลเข้าไม่หยุด จี้ ธปท.ลดดอกเบี้ย แนะคนกลัวหุ้นแพงซบกองตราสารหนี้ จ่ายสูงกว่าแบงก์
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัท หลักทรัพย์จัดการกองทุน (บลจ.) ฟินันซ่า กล่าวว่า ขณะนี้เงินลงทุนจากต่างประเทศยังมีแนวโน้มไหลเข้าประเทศต่อเนื่อง ซึ่งหากมีปริมาณมาก อาจมีความเป็นไปได้ที่ธนาคารแห่งประเทศไทย (ธปท.) จะลดดอกเบี้ย ทำให้โอกาสขึ้นดอกเบี้ยปีนี้มีน้อย
“ถ้าเงินนอกยังคงไหลเข้าไทยอย่างนี้ โอกาสขึ้นดอกเบี้ยในปีนี้จะยากขึ้น ไม่เช่นนั้นจะเป็นการส่งสัญญาณผิดให้เงินทุนนอกแห่กันเข้ามากินส่วนต่างดอกเบี้ยอีก ดังนั้น สำหรับนักลงทุนที่เริ่มกังวลกับระดับดัชนีหุ้นและมองหาสินทรัพย์ความเสี่ยงต่ำ เรามีกองทุนตราสารหนี้ซึ่งให้ผลตอบแทนสูงกว่าดอกเบี้ยเงินฝาก” นายธีรพันธุ์ กล่าว
บลจ.ฟินันซ่า เปิดขายกองทุนเปิดฟินันซ่าตราสารหนี้พลัส โรล โอเวอร์ 3 เดือน 3 (FAM FIPR 3M3) ประมาณการผลตอบแทน 3.05% ต่อปี เสนอขายวันที่ 29ม.ค.-5 ก.พ.นี้ 
กองทุนจะลงทุนในตราสารของภาครัฐและเอกชนทั้งในประเทศและต่างประเทศ เช่น เงินฝากธนาคารต่างประเทศสกุลเงิน USD หรือ CNY กับธนาคาร BOC Macao ธนาคาร CIMB Niaga Indonesia หรือเงินฝากสกุลเงิน AED ธนาคาร Abu Dhabi Commercial Bank UAE (F1) เงินฝาก AED ธนาคาร Union National Bank UAE (P1) ธนาคาร CBQ Qatar โดยกองทุนจะทำการป้องความเสี่ยงจากอัตราแลกเปลี่ยนเต็มจำนวน 
นอกจากนี้ ลงทุนในตราสารหนี้บริษัท ดั๊บเบิ้ล เอ (1991) ตั๋วแลกเงิน บริษัท เอเซียเสริมกิจลีสซิ่ง ตราสารหนี้บริษัท บัตรกรุงไทย 
น.ส.ทิพวัลย์ เอี่ยมโอภาส ผู้ช่วยกรรมการผู้จัดการ บลจ.ธนชาต กล่าวว่า บริษัทจะเสนอขายกองทุนเปิดธนชาต Fixed Income 6M17 (TFI6M17) ระหว่างวันที่ 29 ม.ค.-4 ก.พ. 2556 ระยะเวลาลงทุนประมาณ 6 เดือน ผลตอบแทนประมาณ 3.05% ต่อปี 
กองทุนจะลงทุนในเงินฝากสกุลเงิน AED ของ Abu Dhabi Commercial Bank ประมาณ 22% Union National Bank ประมาณ 22% ลงทุนในตราสารหนี้ระยะสั้น ที่ออกโดย Emirates NBD ประมาณ 20.9% ลงทุนในตั๋วแลกเงิน ที่ออกโดยบริษัท เอเซียเสริมกิจลีสซิ่ง บริษัท บัตรกรุงไทย ประมาณ 13% ลงทุนในตราสารหนี้ระยะสั้น ที่ออกโดยบริษัท อยุธยา แคปปิตอลออโต้ ลีส ประมาณ 22% และลงทุนในเงินฝากธนาคารพาณิชย์ในประเทศ 0.1% 
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัท หลักทรัพย์ฟิลลิป (ประเทศไทย) กล่าวว่า สัปดาห์นี้คาดว่าราคาสินทรัพย์เสี่ยงยังมีแนวโน้มปรับตัวขึ้นต่อได้ จากสภาพคล่องที่ยังไหลเข้าลงทุนในสินทรัพย์เสี่ยง โดยต้องจับตาการประชุมของธนาคารกลางสหรัฐ (เฟด) ว่าจะมีมุมมองต่อเศรษฐกิจสหรัฐ และมาตรการผ่อนคลายเชิงปริมาณ(คิวอี) อย่างไร 
“ยังกังวลโอกาสที่ราคาสินทรัพย์เสี่ยงผันผวน หากมีปัจจัยลบเข้ามารบกวนและทำให้นักลงทุนกลัว” นายสานุพงศ์ กล่าว